**ELŐTERJESZTÉS**

**Szombathely Megyei Jogú Város Közgyűlésének 2022. május 26-i ülésére**

**Javaslat az egészségügyi alapellátásról és körzeteinek meghatározásáról szóló 8/2018. (V.7.) önkormányzati rendelet módosítására**

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja értelmében az egészségügyi alapellátás a helyi közügyek, valamint a helyben biztosítható közfeladatok körében ellátandó helyi önkormányzati feladatnak minősül.

Az egészségügyi alapellátásról szóló 2015. évi CXXIII. törvény 5. § (1) bekezdése szerint a települési önkormányzat az egészségügyi alapellátás körében gondoskodik a háziorvosi, házi gyermekorvosi ellátásról, a fogorvosi alapellátásról, az alapellátáshoz kapcsolódó háziorvosi, házi gyermekorvosi és fogorvosi ügyeleti ellátásról, a védőnői ellátásról, és az iskola-egészségügyi ellátásról.

Az egészségügyi alapellátásról és körzeteinek meghatározásáról szóló 8/2018. (V.7.) önkormányzati rendelet (a továbbiakban: Rendelet) mellékletei tartalmazzák az egyes körzetek utcák szerinti besorolását.

A Rendelet módosítását az alábbiak indokolják:

* A Rendelet 1. és 2. melléklete a felnőtt háziorvosi szolgálatok, valamint a házi gyermekorvosi szolgálatok besorolását tartalmazza. E mellékleteket érintő változás indoka az újonnan keletkezett utcák besorolása.
* A Rendelet 3. melléklete a fogorvosi szolgálatok besorolását tartalmazza. E mellékletet érintő változás indoka az újonnan keletkezett utcák besorolása, valamint a gyermek fogorvosok kérelmére a gyermek fogorvosi körzetek újraosztása. A Szombathelyen praktizáló gyermek és ifjúsági fogorvosok kérelmezték, és egyidejűleg - a jogszabályi előírásoknak megfelelő - javaslatot tettek a körzetek kialakítására a hatékonyabb feladat-ellátás érdekében.

A négy gyermek fogorvos és a két ifjúsági fogorvos kérésére hat gyermek fogorvosi körzet került kialakításra területi megosztással, földrajzi helyszínek alapján (utca, út), ezzel egyidejűleg az egészségügyi alapellátás keretébe tartozó iskola-egészségügyi  ellátás részeként nevesített iskola-fogorvosi ellátási körzetek  is meghatározásra kerültek a Rendelet új, 8. számú mellékletében. Az érintett fogorvosok a kérelemben lemondtak a körzetmódosításból adódó – az önálló orvosi tevékenységről szóló 2000. évi II. tv. 2/B. § (5) bekezdésében meghatározott – kártalanításról.

* A Rendelet 5. melléklete a védőnői szolgálatokat tartalmazza. E mellékletet érintő változás indoka az újonnan keletkezett utcák besorolása, valamint a 18. és 19. védőnői körzetben két utca földrajzi elhelyezkedéshez történő igazítása, továbbá az újonnan létrehozott iskola (Boldog Salkaházi Sára Technikum) besorolása.
* A Rendelet 6. melléklete a teljes munkaidős iskola-egészségügyi ellátást tartalmazza, amelybe szükséges besorolni az újonnan létrehozott középfokú oktatási intézményt.
* A Rendelet 7. melléklete a részmunkaidős iskola-egészségügyi ellátást tartalmazza. E mellékletet érintő változás indoka: az iskolaorvosi körzetek meghatározása óta eltelt időszak alatt több háziorvosi praxis kiüresedett, a házi gyermekorvosi feladatellátás helyettesítéssel volt biztosított, a helyettesítési feladatra szerződött házi gyermekorvos nem minden esetben tudta vállalni a gyermekorvosi körzethez tartozó iskola-egészségügyi körzet ellátását. A praxisok kiüresedésével és a helyettesített körzetek megjelenésével felborult a korábban kialakított rend, így a részmunkaidős iskola-egészségügyi körzetek változtatásával lehet a zökkenőmentes feladatellátást biztosítani.

A rendelettervezet - az egészségügyi alapellátásról szóló 2015. évi CXXIII. törvény 6.§ (2) bekezdése alapján - véleményezésre megküldésre került az Országos Kórházi Főigazgatóság, a védőnői körzet vonatkozásában a Vas Megyei Kormányhivatal Szombathelyi Járási Hivatal Hatósági Főosztály Népegészségügyi Osztálya, valamint a Nemzeti Népegészségügyi Központ Országos Tisztifőorvosa részére.

A jogalkotásról szóló 2010. évi CXXX. törvény (a továbbiakban: Jat.) 17.§- a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

A rendelettervezet és a hatásvizsgálati lap az előterjesztés mellékletét képezi. A rendelet-tervezethez a Jat. 18. §-a értelmében csatoltan elkészítettük az indokolást is.

Az Önkormányzat a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja, valamint az egészségügyi alapellátásról szóló 2015. évi CXXIII. törvény 5. § (1) bekezdés alapján köteles gondoskodni az egészségügyi alapellátásról, ennek keretében az iskola-fogorvosi alapellátásról.

Mivel a gyermek-fogorvosok kezdeményezésére az ellátási területük felosztása a jelen rendelet elfogadásával megtörténik, szükséges a szombathelyi óvodák, iskolák fogorvosokhoz történő besorolása és az iskola-fogorvosi alapellátás feltételeinek meghatározása is. Ehhez szükséges az előterjesztés mellékletét képező iskola-fogorvosi feladat-ellátási megállapodást megkötni, amely a gyermek-fogorvosi alap- megállapodás melléklete lesz.

Kérem a Tisztelt Közgyűlést, hogy az előterjesztést megtárgyalni, a rendeletet megalkotni, és a határozati javaslatot elfogadni szíveskedjék.

**Szombathely, 2022. május „ ”**

**/: Dr. Nemény András :/**

**HATÁROZATI JAVASLAT**

**…./2022. (V. 26.) Kgy. számú határozat**

1. Szombathely Megyei Jogú Város Közgyűlése az iskola-fogorvosi feladatok ellátása tárgyában kötendő megállapodás tervezetét az előterjesztés melléklete szerinti tartalommal jóváhagyja.
2. A Közgyűlés felkéri a polgármestert, valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját az 1. pont szerinti megállapodások aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal /az 1. pont vonatkozásában/

2022. június 30. /a 2. pont vonatkozásában/